Meštane sela Kožuar kod Uba juče je iznenadila grupa skoro potpuno obnaženih muškaraca koji su uz muziku trčali i igrali na njihovim njivama.

Mladi Englezi na njivi kod Uba

- Poskidali su se, stavili čarape tamo dole i haos napravili! Prvo smo bili u čudu, nismo mogli da verujemo šta nas je snašlo, goli ljudi trče po selu. Na kraju smo se svi smejali - priča Saša Gajić, jedan od meštana.

Kako „Blic“ saznaje, reč je o grupi od petnaestak mladića iz Engleske koji su došli u Srbiju da snime spot kao poklon drugu koji se za koji dan ženi. Na preporuku su izabrali okolinu Uba i zakupili imanje. Gde su mladi tu je i šala, gde je šala tu je i koja rakijica više i... Dogodilo se šta se dogodilo. Seljani nisu mogli da poveruju očima!

Kada je čula muziku, i gospođa Milanka s unukom je došla na njivu na kojoj su se okupili gosti iz Engleske.

- Ovo se u 50 godina nije desilo u Kožuaru! Pevaju nešto, ništa ih ne razumemo, ali igramo. Posle nam je prišla jedna devojka, zamolila nas da se sklonimo, kaže: “Sad će da se skinu”. Naopako! - priča gospođa Milanka, prijateljica meštanina Zorana Stanojevića, na čijem imanju je snimljen ovaj neobičan spot.

Domaćin imanja kaže da se “ekstra proveo”.

- To je haos bio! Komšije po plotu, gledaju šta je, ne razum‘u. Bubnjeve napravili od nekih kanti i buradi. Kad su opleli, jaoooo! - priča za “Blic” domaćin Stanojević.

Srbiju izabrali jer su čuli da je lepa

Njegova supruga Danica pomagala je gostima da obezbede “instrumente”, a onda je učestvovala i u koreografiji.

- Sve sam iz štale iznela što je moglo poslužiti, a onda sam im se pridružila i igrali smo. Dok su još bili obučeni - kaže Danica.

Zoran dodaje da su gosti popili mnogo rakije, a da su nešto i odneli.